གསར་འགོད་ལྷན་ཚོགས་ཐོག་སྲིད་སྐྱོང་མཆོག་གིས།ན་ནིང་སུད་ཚོང་རྒྱག་མཁན་རྣམས་ལ་སྒོར་འབུམ་༩༠༠ཙམ་གྱི་རོགས་དངུལ་གནང་ཐུབ་ཡོད་པ་དང་ཕྱིར་སློག་དགོས་པའི་དངུལ་དེ་ཡང་བརྒྱ་ཆའི་༡༠༠ཚུར་བསློགས་པ་མ་ཟད།ཕྱི་ཟླ་༤པའི་ནང་བསློག་དགོས་ཡོད་པའི་དངུལ་དེ་ཚང་མས་ཟླ་གཅིག་དང་གཉིས་སྔོན་ཚུད་དུ་བསློགས་ཚར་བ་རེད།ད་ལྟ་ལས་གཞི་གསར་པ་གསུམ་ཡོད་པ་ལས་གཅིག་ནི་འགྲིམ་འགྲུལ་གླ་འཁོར་༡༠༠ལ་ཧིན་སྒོར་འབུམ་༦རེ་འབུལ་རྒྱུ་ཡིན་པ་དང་།ལས་གཞི་གཉིས་པ་ལ་དྭགས་དང་འབྲས་ལྗོངས་ཁུལ་ཀྱི་བོད་མི་སྲོལ་རྒྱུན་རྟ་དྲེལ་དོ་སྐྱེལ་བ་ཚོར་ཧིན་སྒོར་འབུམ་རེ་གཡར་རྒྱུ།གསུམ་པ་ལ་དྭགས་གཙོས་ཡུལ་སྐོར་སྤྲོ་འཆམ་པ་འཛོམས་ཡུལ་གྱི་ལམ་ཟུར་ཚོང་ཙག་ཙིག་རྒྱག་མཁན་རྣམས་བཅས་ཁྱོན་ད་ཐེངས་མི་གྲངས་༡༥༢༥ཙམ་ལ་རོགས་དངུལ་གནང་གི་ཡོད།ཅེས་དང་།ལས་གཞི་གསུམ་པ་དེར་གསལ་བཤད་ཀྱི་ཚུལ་དུ་ལམ་ཟུར་ན་ཚོང་ཁང་ཡོད་པ་དང་ཡང་ན་ཉལ་ཁྲི་ལ་སོགས་ཚོང་ཁང་ལྟ་བུ་མ་ཡིན་པར་ཐང་ལ་རས་གདན་སོགས་བཏིང་ནས་ཚོང་ཙག་ཙིག་རྒྱག་མཁན་ལ་གོ་དགོས་ཡོད་སྐོར་དང་།ད་ཐེངས་ཀྱི་ལས་གཞི་འདི་རྒྱ་གར་ཁོ་ནའི་ནང་ཡིན་པ་ལས་བལ་ཡུལ་ནང་ལས་གཞི་ཁ་ཁ་སྤེལ་གྱི་ཡོད་སྐོར་དང་།ད་ཐེངས་མི་མང་ལ་རོགས་དངུལ་འབུམ་༢༡༠༠ཡིན་པས་ན་ནིང་ལས་ལྡབ་ལོག་གཅིག་འཕར་ཡོད་པ་གསུངས་སོང་།